Imtella' Awwissu 15, 2021 - Aġġornata 15 Ta' Awwissu, 2021 7:18am Din hija ħarsa ħafifa lejn il-gazzetti ppubblikati llum il-Ħadd 15 ta' Awwissu 2021. Fl-ewwel paġna ta' The Sunday Times of Malta insibu ritratt ta' Anthony Borg li għadu kif ħareġ mill-Faċilità Korrettiva ta' Kordin. F'intervista jitkellem dwar il-kundizzjonijiet li jiddeskrivi tal-biża' u vendikattivi li hemm fil-ħabs. Jgħid fost oħrajn li d-direttur jimxi b'revolver armat akkumpanjat minn żewġ bodyguards. Fi storja oħra b'reazzjoni għall-allegazzjonijiet ta' Borg, l-awtoritajiet tal-ħabs qalu li l-priġunieri huma trattati b'rispett. Fil-faċċata ta' It-Torca insibu ritratt ta' Francis Goncalves li tilef lill-ġenituri tiegħu u lil ħuh bil-Covid-19 fi spazju ta' ġimgħa. F'intervista Francis jirrakkonta l-istorja u jappella lin-nies sabiex jieħdu t-tilqima. Insibu wkoll ritratt ta' Maleck li minkejja l-isfidi li ffaċċja f'ħajtu għadu kemm għadda mill-eżamijiet tas-SEC u issa qed iħares 'il quddiem biex jidħol l-Università. Storja oħra hija dwar is-sitwazzjoni tal-baħħara li l-gazzetta tiddeskriviha bħala waħda mwiegħra/ Fost oħrajn hemm baħrin li qed jitħallsu b'rata ta' €20 kuljum li jinkludi s-sahra u jorqdu fuq il-bastimenti li jaħdmu fuqhom. Fl-ewwel paġna ta' Il-Mument insibu ritratt tal-Prim Ministru Robert Abela u rapport bit-titlu "Robert Abela se jkaxkar saqajh sa wara l-elezzjoni". Il-gazzetta tikkwota espert fis-settur tas-servizzi finanzjarji, Paul Bonello jgħid li l-Gvern mhux se jimplimenta l-miżuri li joħorġu l-pajjiż mil-lista l-griża għax jaf li se jkunu iebsin fuq in-nies. Stejjer oħra li jkomplu fil-paġni ta' ġewwa huma dwar intervista minn uffiċjal tal-ħabs li jiddeskrivi s-sitwazzjoni bħala waħda ta' tensjoni kemm fost il-priġunieri kif ukoll fost l-uffiċċjali; storja oħra hija dwar il-festa ta' Santa Marija ċċelebrata llum fost restrizzjonijiet minħabba l-pandemija u rapport ieħor jikkwota lill-Partit Nazzjonalista jgħid li proġetti fuq skala kbira jeħtieġ li jibdew minn valutazzjoni tal-impatt u konsultazzjoni mar-residenti. Dan b'reazzjoni għall-proposta ta' Transport Malta għal marina f'Marsaskala. Fil-faċċata ta' Malta Today insibu ritratt ta' raġel fix-xemx bl-istorja li takkumpanja r-ritratt tgħid li l-klima f'Malta saħnet b'1.4 gradi celcius fl-aħħar 100 sena. Storja oħra tgħid li klijenti tan-nutar Ivan Barbara li miet f'April li għadda fl-Indja bil-Covid, jinsabu ddisprati fuq x'se jiġri minn flushom minħabba li kienu ħallsu lin-nutar għall-konvenji li ffirmaw għandu. Fl-ewwel paġna ta' Kullħadd insibu ritratt tal-Kap tal-Oppożizzjoni Bernard Grech u rapport bit-titlu "Sajf ieħor ta' inkwiet". Il-gazzetta tgħid li Adrian Delia jrid isib min qed jivvinta u jmexxi l-"gideb" fuqu, konfronti diretti f'Għawdex bħala parti minn gwerra f'Malta u li Bernard Grech jerġa joħroġ ta' Kap dgħajjef u mingħajr ebda kontroll. Storja oħra tgħid li d-direttorat għall-avjazzjoni ċivili fi ħdan Transport Malta, is-sena li għaddiet irreġistra żieda bla preċedent ta' ajruplani taħt il-bandiera nazzjonali. B'kollox kien hemm 182 reġistrazzjoni ġdida fuq is-sena ta' qabel. Fil-faċċata ta' The Malta Independent on Sunday insibu storja li tikkwota lid-Deputat Prim Ministru u Ministru għas-Saħħa Chris Fearne jgħid li l-Covid jista' jkun li se tibqa' magħna għax id-dinja tista' qatt ma' tilħaq herd immunity. Insibu wkoll ritratt ta' Marsaskala fejn Transport Malta qed tipproponi li ssir Marina. Storja oħra tikkwota lill-Professur fil-Bioetika Pierre Mallia jgħid li qabel Malta tikkunsidra leġislazzjoni fuq l-ewtanażja, trid ittejjeb il-kura paljattiva. Fl-ewwel paġna ta' Illum insibu ritratt tad-dipartiment tal-emerġenza bir-rapport li jakkumpanjah jgħid li hekk kif l-istennija għat-test tal-covid issa qed issir fl-emerġenzja, is-sitwazzjoni hija gravi hekk kif żdiedu n-nies xi kultant b'uġigħ li jkollhom jistennew bejn seba' u 10 sigħat qabel jittellgħu f'sala. Rapporti li jkompli fil-paġni ta' ġewwa huma, wieħed jikkwota lill-Ministru għat-Turiżmu Clayton Bartolo jgħid li minn 18,000 student, 1,200 ħadu t-€300 u r-rapport l-ieħor jikkwota lill-Peppi Azzopardi jgħid li priġunieri qallu li kien hu li sab lil sieħbu jitgħallaq fiċ-ċella.